Hierdie naam is volgens die Oos-Slawiese gebruik; die patroniem is Aleksandrowitsj en die van is Romanof. Groothertog Paul Aleksandrowitsj van Rusland (Russies: Павел Александрович; 3 Oktober 1860 - 28 Januarie 1919) was die sesde oudste seun en jongste kind van Aleksander II van Rusland en sy eerste vrou, Maria Aleksandrowna (Marie van Hesse). Hy was die broer van tsaar Aleksander III en die oom van Nikolaas II, Rusland se laaste keiser. Groothertog Paul was in die Russiese weermag, ’n generaal in die Kavallerie en ’n ridder van die Orde van Sint Andreas. In 1889 is hy met prinses Alexandra van Griekeland, sy kleinniggie aan vaderskant, getroud. Die paartjie het ’n dogter en seun gehad, maar Alexandra is ná die geboorte van hulle tweede kind oorlede. Paul het daarna ’n verhouding met die getroude Olga Walerianowna Karnowitsj aangeknoop. Ná Olga se egskeiding is sy en Paul in 1902 te midde van sterk teenkanting van sy familie getroud. Omdat hy ’n morganatiese huwelik met ’n geskeide vrou aangegaan het ondanks ’n verbod deur die tsaar, is Paul uit Rusland verban en van sy titels en voorregte ontneem.